**Проект!**

**ДО**

**МИНИСТЕРСКИЯ СЪВЕТ**

**НА РЕПУБЛИКА БЪЛГАРИЯ**

**Д О К Л А Д**

**от**

**ЕМИЛ ДИМИТРОВ – МИНИСТЪР**

**НА ОКОЛНАТА СРЕДА И ВОДИТЕ**

**Относно:** Проект на Постановление на Министерски съвет за изменение на Наредбата за реда и начина за издаване и преразглеждане на разрешителни за емисии на парникови газове от инсталации и за осъществяване на мониторинг от операторите на инсталации и авиационните оператори, участващи в Европейската схема за търговия с емисии

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

На основание чл. 31, ал. 2 от Устройствения правилник на Министерския съвет и на неговата администрация (УПМСНА), внасяме за разглеждане от Министерски съвет проект на Постановление на Министерски съвет за изменение и допълнение на Наредбата за реда и начина за издаване и преразглеждане на разрешителни за емисии на парникови газове от инсталации и за осъществяване на мониторинг от операторите на инсталации и авиационните оператори, участващи в Европейската схема за търговия с емисии.

*Наредбата за реда и начина за издаване и преразглеждане на разрешителни за емисии на парникови газове от инсталации и за осъществяване на мониторинг от операторите на инсталации и авиационните оператори, участващи в Европейската схема за търговия с емисии* е приета през август 2014 г., като основната и цел е да определи правилата за издаване и преразглеждане на разрешителни за емисии на парникови газове, както и осъществяването на мониторинг на емисиите на парникови газове от операторите на инсталации и авиационните оператори на национално ниво, участващи в Европейската схема за търговия с емисии на парникови газове.

Причините, които налагат изменението на Наредбата са промените в европейското законодателство, свързани с новите правила за действие на четвъртата фаза на Европейската схема за търговия с емисии (2021 – 2030 г.) и транспонирането им в националното законодателство чрез изменението и допълнението на Закона за ограничаване изменението на климата (ЗОИК, обн. ДВ, бр. 22 от 11.03.2014 г., изм. и доп. ДВ. бр. 25 от 20.03.2020 г.).

В проекта на Наредба, който представяме на Вашето внимание са въведени **следните изменения, допълнения и нови положения,** свързани с промените и допълненията в Закона за ограничаване изменението на климата.

1. Въвежда се процедура за изключване на малки инсталации от Европейската схема за търговия с емисии, с цел спестяване наненужна административна тежест, като от обхвата на схемата могат да бъдат изключени инсталациите, които отделят под 2 500 тона еквивалент на въглероден диоксид.
2. Във връзка с възможността за изключване на малки инсталации от ЕСТЕ е уредена процедурата за преразглеждане на разрешителните за емисии на парникови газове на малките инсталации, изключени от ЕСТЕ.;
3. Предвидена е облекчена процедура за мониторинг и докладване на изключените от ЕСТЕ инсталации, като са разписани предпоставките за повторно включване на малки инсталации в ЕСТЕ;
4. Отразена е регламентираната в Закона за ограничаване изменението на климата връзка между информацията, съдържаща се в докладите за мониторитг на авиационните оператори и изискванията на Глобалната, основана на пазара мярка на Международната организация за гражданско въздухоплаване CORSIA;
5. Предвидена е възможност за отмяна на плановете за мониторинг на авиационните оператори, участващи в ЕСТЕ от изпълнителния директор на Изпълнителната агенция по околна среда, както и 14-дневен срок, в който операторите на инсталации са задължени да информитат изпълнителния директор на ИАОС за настъпили промени в инсталацията и плана за мониторинг.

Тъй като предложеният проект на ПМС няма да окаже пряко и/или косвено въздействие върху държавния бюджет, е изготвена финансова обосновка по Приложение 2.2 от УПМСНА - одобрена от министъра на финансите и приложена към настоящия доклад.

Съгласно с чл. 26, ал. 3 от Закона за нормативните актове (ЗНА), проектът на *Постановление на Министерски съвет за изменение на Наредбата за реда и начина за издаване и преразглеждане на разрешителни за емисии на парникови газове от инсталации и за осъществяване на мониторинг от операторите на инсталации и авиационните оператори, участващи в Европейската схема за търговия с емисии,* доклада към него и предварителната оценка на въздействието по чл. 20 на ЗНА са публикувани на интернет страницата на МОСВ, както и на Портала за обществени консултации. Предвид спазване сроковете, заложени в Плана за действие за 2020 г. с мерките, произтичащи от членството на РБ към ЕС е предвиден 14-дневен срок за предложения и становища по проекта на ПМС.

Проектът на *Постановление на Министерски съвет за изменение и допълнение на Наредбата за реда и начина за издаване и преразглеждане на разрешителни за емисии на парникови газове от инсталации и за осъществяване на мониторинг от операторите на инсталации и авиационните оператори, участващи в Европейската схема за търговия с емисии* е съгласуван с всички министерства, в съответствие с чл. 32, ал. 1 от Устройствения правилник на Министерския съвет и на неговата администрация. Направените бележки и предложения са отразени, съгласно приложената справка.

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

Във връзка с гореизложеното и на основание чл. 8, ал. 4, т. 1 от Устройствения правилник на Министерския съвет и на неговата администрация предлагам, Министерският съвет да приеме проект на Решение за одобряване на проект на Постановление на Министерски съвет за изменение и допълнение на Наредбата за реда и начина за издаване и преразглеждане на разрешителни за емисии на парникови газове от инсталации и за осъществяване на мониторинг от операторите на инсталации и авиационните оператори, участващи в Европейската схема за търговия с емисии.

**Приложения:**

1. Проект на Постановление на Министерски съвет за изменение и допълнение на Наредбата за реда и начина за издаване и преразглеждане на разрешителни за емисии на парникови газове от инсталации и за осъществяване на мониторинг от операторите на инсталации и авиационните оператори, участващи в Европейската схема за търговия с емисии;

2. Мотиви;

3. Финансова обосновка;

4. Частична предварителна оценка на въздействието и становище на дирекция „Модерназиция на администрацията“ на Министерски съвет;

5.Таблица за съответствие с Директива 2018/410/ЕС;

6. Проект на съобщение за средствата за масово осведомяване.

**ЕМИЛ ДИМИТРОВ**

*Министър на околната среда и водите*